Nema čoveka koji me posle intervjua s premijerom Aleksandrom Vučićem nije prvo pitao: „Šta ti je rekao o Šešelju?“ I nema nikog koga sam uspeo da ubedim, kao što je premijer Vučić ubeđivao mene, da ima mnogo prečih i važnijih stvari od Šešelja. Hleba i igara još ne nedostaje Srbiji.

Hoćete li popustiti pod štrajkom lekara, prosvetara, policije i izuzeti ih od smanjenja plata?

- Nije u pitanju popuštanje. Možemo mi njih da izuzmemo od smanjenja plata, možemo i da nikom ne smanjimo ni plate ni penzije, ali onda ne bismo imali zdravu državu. Ako negde napravimo izuzetak, to će tražiti svi. Zato nema izuzetaka u smanjenju plata.

Da li lekari i prosvetari razumeju vaše objašnjenje?

- Razumeju. Jer ako reforme ne sprovedemo danas, nego krenemo sada da kupujemo vreme i glasove, onda će penzije sutra neko morati da smanji za 50 odsto, a plate za oko 35 odsto. To će nam se dogoditi ako budemo neodgovorni kao naši prethodnici. Ne postoji niko ozbiljan kod nas i u svetu ko ne podržava reforme koje ćemo da sprovedemo. Imamo dobar program reformi koji podržava ceo svet. I još važnije, mi ćemo se držati plana i sprovešćemo ga u delo.

Jesu li građani sigurni kao vi?

- Odgovoriću ovako. Pre godinu i po dana britanski premijer Dejvid Kameron bio je blizu pada s vlasti. Svi su ga napadali, niko nije razumeo šta on to radi. On je stisnuo zube i rekao - izdržaćemo i ostajemo uz naš plan. Danas, Britanija ima najveći rast u Evropi. Posle 400.000 otkaza u javnom sektoru, zaposlili su oko dva miliona u privatnom sektoru. Ozdravili su privredu i Britanija je opet ekonomski džin. Kameronu svi priznaju da je uspeo. To želim i ja.

Nije sporno da je štednja neophodna, ali možda ste prvo na ličnom primeru mogli da je pokažete. Što reče ekonomista Danica Popović, mogli ste bar da se odreknete službenih auta.

- Ova vlada štedi više nego ikad. Znate li da smo oduzeli oko 1.600 službenih auta? I da će svi budžeti ministarstava biti manji u narednoj godini? Kafu i vodu koju pijete plaćam iz svog džepa. Ali ne krijem da i dalje ima onih koji se razbacuju. I nije mi teško ni kad tako nešto čujem da to odmah isečem. Lično, ne ponašam se bahato i čak ono što mi pripada gledam da izbegavam.

A kako ćete rešiti štrajk advokata? Sudstvo u Srbiji paralisano je dva meseca?

- Rešenje problema prepustio sam resornom ministarstvu. To što nisam voleo da čujem jesu politički govori koji su se mogli čuti od nekolicine advokata. Uveren sam da su korektne ponuđene izmene zakona u Skupštini, odnosno vraćanje advokatima mogućnost da rade ugovore o nekretninama i poreska rešenja koja im je ponudio ministar finansija. Kapa dole advokatu Boroviću i mnogim drugim, ali ima advokata koji su umislili da su revolucionari i da će nekog da uplaše. Nikog se ne plašim i nigde ne idem. Ko hoće političku borbu, mora na izbore.

Da li je u redu da notar u Nišu zaradi 10.000 evra za mesec dana, a u Beogradu i do tri puta više?

- Koliko?! Naravno da ne mislim da je to normalno.

Hoće li „Esmark“ da kupi Železaru u Smederevu?

- Da, nadam se da će ova američka kompanija biti novi vlasnik Železare. Živim za to i radim za to. Imao sam 28 sastanaka sa kompanijama koje su bile zainteresovane za Železaru. I kada se to desi, organizovaću veliko slavlje pošto mi ne umemo ništa da slavimo, sem pobede sportista.

Imate li ideju kako da pomognete privatnom sektoru koji je i dalje u ogromnim problemima?

- Sledeće godine moramo da rešimo problem teško naplativih kredita i na inicijativu MMF i sa Svetskom bankom i EBRD napravićemo poseban program za razvoj privatnog sektora. Ali privatnog, a ne lopovskog, koji je uništio naše banke. Jedan od tih privatnih biznismena je uzeo kredit Srpske banke od nekoliko desetina miliona evra, a kao kolateral dao jalovinu...

Kažete da je Miroslav Bogićević uzeo milione evra, a kao zalog dao otpad?

- Da, zajedno sa Goranom Perčevićem! I to su sve radili političari sa tim biznismenima. Oni im obezbede kredit preko poslovnog odbora, ovaj dobije kredit i da političarima svoj deo. E, kada to čujem, dođe mi da se ubijem! I kažu - uhapsite ga! Pa, uhapšen je šef banke!

Zašto prodajete manjinski deo EPS, je l‘ mi to ne umemo da vodimo ovu kompaniju?

- Izgovoriću tu jeres. Voleo bih da imamo sistem kao što je u „Er Srbiji“ na mnogo mesta. Građani će razumeti ovo što sam rekao.

Mnogi čekaju vašu reakciju povodom dolaska Vojislava Šešelja. Hoćemo prvo da rasvetlimo da li je puštanje Šešelja zavera SAD, kako tvrdi vaš ministar Vulin?

- Ne mogu da se izjašnjavam o tome i nikad ne pričam o zaverama.

Imate li bilo kakvog razloga da se plašite Šešelja?

- Kao što vidite, nemam. Želim mu dobro zdravlje.

Ali, upravo ta vaša, jedina izjava o Šešelju kao da pokazuje da vam baš i nije tako svejedno?

- Toliko sam se priča naslušao o nekakvim tajnama koje će Šešelj da otkrije da stvarno nemam šta da kažem. Imam mnogo važnijih stvari: dogovor oko Železare, FAP, pregovori sa MMF...

Strahujete li da će se neki članovi SNS, naročito oni nezadovoljni koji nisu dobili pozicije u vlasti, vratiti Šešelju i SRS?

- Naprotiv, i mislim da je dobro da uvek vidite svačije lice. Ko god želi da ide, vrata su mu uvek otvorena. Dok budem imao podršku da budem premijer, biću premijer. Kad ne budem imao podršku, neću biti ni to, ni predsednik SNS jer meni ne treba niko da me čuva od bilo koga. Ja radim samo najbolje stvari za Srbiju.

Ima li u dolasku Šešelja nešto čudno? Njemu su se obradovali i oni koji nikad nisu bili za njega samo zato što očekuju da napadne vas.

- I on to radi dva dana. I? To samo pokazuje da u Srbiji postoji soj ljudi koji je ostao u devedesetim, i sa takozvane građanske i sa takozvane nacionalističke strane. Oni i dalje žive u istim šančevima i rovovima. I ne mogu sebi racionalno da objasne da će Srbiju u EU da uvede Aleksandar Vučić. Ali, to je veoma mali broj ljudi, kao što se uvek pokaže na izborima.

Kako ocenjujete to što je predsednik Tomislav Nikolić na dan povratka Šešelja otišao na Hilandar?

- Mislim da je ta poseta bila ranije zakazana.

U kakvim ste odnosima?

- Dobrim.

Nikolić ne propušta priliku da vam „izmakne stolicu“, kao poslednji put kada nije želeo da se sastane sa premijerom Albanije?

- Predsednik Republike se ponaša u skladu sa Ustavom i mislim da ima korektan odnos prema Vladi i ja to vrlo poštujem...

Da, to uvek kažete. Ali, poseta premijera Edija Rame nije dobro prošla ni za Srbiju ni za Albaniju.

- Mislim da je za Srbiju prošla vrlo dobro. Pokazali smo se kao dobri domaćini...

Nije valjda to bilo takmičenje ko je bolji domaćin?

- Čekajte. Postigli smo dobre rezultate u oblasti mladih, pokazali smo otvorenost, da kod nas nema ksenofobije, da i sa onima sa kojima se nismo viđali 70 godina možemo da razgovaramo o svemu. Druga je stvar što su neki to pokušali da zloupotrebe.

Kako je izgledao razgovor sa premijerom Ramom u četiri oka?

- Vrlo težak...

Šta je bilo toliko teško?

- Razgovor je bio opterećen događajima sa stadiona, dronom, činjenicama koje znam i detaljima iz istrage, brojnim izjavama albanskih zvaničnika pre njegove posete i njegovom željom da ima veliki miting u Preševu. Ali, videli ste mitinga nije bilo jer nije bilo ljudi...

Ako je bilo tako teško, zašto ste obećali odlazak u Tiranu?

- Zato što je to moj posao, moj posao je da radim teške stvari.

Zašto je Srbiji važna saradnja sa Albanijom?

- Zbog naših interesa. Za nas je najvažnija politička stabilnost regiona. Mi u Albaniji možemo da gradimo mnogo objekata iz energetike, od „Energoprojekta“, „Hidrotehnike“ i drugih. Albanci su već zainteresovani za ove projekte i njima možemo da izvozimo naše proizvode. Oni su doneli odluku da naše lekove ne mogu da uvoze i sad ćemo da radimo na tome da povuku tu odluku kako bi naše farmaceutske kompanije mogle da izvoze.

U čemu je razlika kad Edi Rama kaže da Srbija treba da prizna Kosovo i kada to isto kaže crnogorski premijer Milo Đukanović?

- Razlika je u tome što kad Đukanović dođe u Srbiju, on to ne kaže. I kad Hilari Klinton dođe u Srbiju, ona to ne kaže. Svi drugi mogu da govore o tome, ali ne može Rama da prejudicira rešenje. Sa kakvim pravom on govori o Kosovu? Ja mogu da govorim o Kosovu, a on ne.

Rekli ste da ćete o rekonstrukciji da razmišljate u januaru i licitiranja su počela. Hoćete li smeniti Tasovca, Verbića, Ilića, Selakovića...

- Nemojte to da me pitate... Rekao sam da ću o tome u januaru.

Hoćete li u januaru da razmislite i da SPS zamenite strankom Borisa Tadića?

- Ne bavim se dnevnom, već strateškom dugoročnom politikom Srbije.

Pokojni Miki Rakić je u aprilu 2013. napisao da je vrlo značajno kako ćete potrošiti svoju popularnost. Na glupave prepirke, ili istinske reforme. Pošteno, trošite li uzalud svoju popularnost?

- Svoju popularnost trošim na najteže mere, na suštinske reforme, na velike promene u celom društvu. Mislim da je to najbolji način da trošim popularnost i gubim svoje poene. A ti poeni koje ja gubim vratiće se Srbiji u budućnosti. Siguran sam da bi danas moj drug Miki bio ponosan na ono što radim.

Oni koji vas ne vole zameraju vam što od svega pravite medijski cirkus?

- Ali ja se time ne bavim, time se bavi moja služba. Ne znam ni gde će novinari da me čekaju, ni šta će da me pitaju. Moja gostovanja na TV su ređa od svih premijera...

Malo-malo pa ste na „Pinku“?

- Na „Pinku“ sam od izbora bio dva puta, oba puta kada su donošene značajne mere. Na B92 sam od početka kampanje bio jednom, na „Prvoj“ jednom. Mislim da nekima smeta što ja radim svaki dan. Što sam u subotu u 7.00 u Kolubari, dok neki ne mogu tada ni da se probude.

A znate li da vas se ljudi plaše?

- Mislim da me se niko ne plaši, već da sam postao predmet nekih dobrih, a nekih neslanih šala u javnosti. Sad je fora - kaži nešto protiv Vučića i odmah si važan.

Vi stvarno nemate osećaj da je u društvu napravljena atmosfera straha?

- Ne, naprotiv. Mislim da se takva priča nameće kako bi onda neko rekao - eto razloga da se borimo protiv Vučića.

A znate li da vas svi smatraju odgovornim za ukidanje „Utiska nedelje“ Olje Bećković?

- Jedan Mađar iz Subotice, a to sam čuo i u Tekiji, mi je rekao: „Znamo mi da si ti kriv za sve!“ To više postaje smešno. I kada sam na to pitanje odgovarao ljudima iz EU rekao sam - OK, dogovarajte se sa ljudima iz EU, nemojte sa mnom. Znam da sam kriv i za ukidanje emisije novinara Sarape, kao što neću biti zaslužan kad on počne da radi na mnogo većoj televiziji. Ali, to je Srbija i to prihvatam.

I da kontrolišete tabloide preko kojih se obračunavate sa onima koji vam se zamere?

- Tabloide ja kontrolišem?! Tabloide koji objavljuju da sam ubio sopstveno dete i da sam vodio ljubav sa sinom, što, složićete se, niko nikada ni o kome nije objavio. Imam li mana i grešaka? Imam koliko hoćete i trudim se da ih ispravim. Ali, nikada nećete videti da se bahato ponašam jer znam da predstavljam Vladu Srbije.

Ali, kako je moguće da se ovoliko razlikuju vaša viđenja i viđenja ljudi koji ovo misle o vama?

- Znate, ne mogu da odgovaram na svaku optužbu. Kada viču „Vučiću, pederu“, je l‘ treba da dokazujem da nisam homoseksualac? Na mene se najlakše lepi da radim nešto oko medija zbog mog ministrovanja 1998. i 1999. I zato to govore svaki dan. Sve humorističke emisije su na moj račun. Svuda sam ja glavna tema. Pogledajte novine u kojima je država vlasnik - oni 12 dana dočekuju Šešelja. Duže nego njegova porodica! I to sam ja naredio? Nema karikature u kojoj nisam negativno predstavljen. Ali, to je zdrava i normalna Srbija. Pa, na čiji račun će da se šale? Naravno na moj! Međutim, uveren sam da svi oni znaju da kad treba da se uradi, kad treba da se sprovede plan, da se uradi neki težak i odgovoran posao, onda kažu - dajte to Vučiću, a posle ćemo opet da ga kritikujemo.

Upozoravali ste na opasnost korupcije u SNS, ima li toga u vašoj stranci?

- Ima, kao i svuda. Ali ne možemo govoriti o SNS, već o ljudima koji su u mojoj stranci. Ali, kad god se utvrdi, kao u slučaju našeg poslanika koga smo uhapsili, za takve nema milosti. I takvih slučajeva će biti. I u SNS ima onih koji su tu iz ideala, da bi uradili nešto za Srbiju, ali i onih koji su tu iz lične koristi.

Pošteno, kojih je više?

- Nisam u stanju da to procenim, ali svakako nije mali broj ovih drugih.

Završetkom istraga o 24 sporne privatizacije kao da je stala borba protiv korupcije. Je l‘ to korupcije nema ili se time nadležni manje bave?

- Nije ni blizu utihnula borba protiv korupcije. Evo, imaćete veoma brzo velike slučajeve korupcije koji su na samom kraju.

Dobra je opaska glavnog urednika NIN. On pozdravlja to što je Dragoslav Kosmajac uhapšen zbog utaje poreza, ali pita zašto svi sa spiska Poreske uprave koji duguju za porez nisu u zatvoru?

- Ne mogu svi u zatvor. Neki su napravili reprogram dugova i danas plaćaju mnogo više nego ranije. Samo, kako se urednik NIN-a nije setio da su ljudi dugovali za porez i pre tri, četiri, pet, šest godina. Porez nikom neće biti oprošten i ja sam prvi čovek koji nije zvao Poresku upravu da tražim da neko bude kažnjen ili oslobođen.

Nikada niste odgovorili na tvrdnje Vladimira - Bebe Popovića da vam je neka vrsta savetnika s kojim se konsultujete u vezi sa državnim obavezama?

- Sa gospodinom Popovićem smo razgovarali i treba da razgovaramo o angažovanju Anđelke Mihajlov na poslovima vezanim za ekologiju i pregovore u Briselu. A Vladimir Popović nije moj savetnik. Ja ne želim da učestvujem u kampanji koja se vodi protiv njega, ali nisam ni shvatio da je on rekao da je moj savetnik.